LO TRESÒRE DE LE SÈRRA DE LES PRADAS

A le Sèrra de les Pradas, que disèn d'auts còps qu'i avè 'n tresòre, e aqueth tresòre que s'obriva un còp pr'an, lo jorn d'Arrams, a Diu-Véder. E, — n'i a totjamèi deus curiós —, i avot un còp un pastor que volot saber çò qu'i avè de verai. Se rendot un jorn d'Arrams a l'indret on disèn aquò que se despassèva. Qu'èra su' uu' tucolèira desèrta.

En 'queth temps n'i avè pas un pin a le Sèrra de les Pradas...

Com èra aquí, qu'èra arribat lo moment on lo curè hèi véder lo bon Diu hens le glisa, se va véder tot d'un còp lo tuc se héner e s'aubrir, e aquí uu' gran cussa d'òre e d'argent.

Aquò que l'enterlusiva los uelhs !

— Ah! Mon Diu! ce dit l'òmi, tot esmiraglat.

Tanlèu aqueth mòt dit, plap ! Aqueth trauc se barra, e vit pas mèi arré, sonque le tèrra e lo bròc, com èra davant. N'auré pas calut díser un mòt.